RÅDETS RESOLUTION af 4. april 1995 om kultur og multimedierne (95/C 247/01)

RÅDET FOR DEN EUROPÆISKE UNION,

som tager følgende i betragtning:

Den Europæiske Unions væsentligste mål på kulturområdet er at bidrage til at forbedre kendskabet til og formidlingen af de europæiske folkeslags kultur og historie, at bevare og beskytte den kulturarv, der er af europæisk betydning, og at fremme kulturelle udvekslinger og kunstneriske frembringelser;

informationssamfundets fremvækst vil kunne udvide borgernes adgang til information og udgøre en enestående mulighed for at udvikle en programindustri, hvor der i programmerne tages hensyn til den kulturelle og sproglige rigdom og mangfoldighed i Europa;

med multimedierne vil det ligeledes være muligt at nå nye brugere og således give flere adgang til kulturgoderne;

multimedierne spiller en betydelig rolle for den tværfaglige videnskabelige forskning i kulturarven både hvad angår rørligt og urørligt gods, som f.eks. monumenter og seværdige steder, museer, biblioteker og arkiver;

som konstaterer, at det - med henblik på gennemførelsen af ovennævnte mål - for at fremme udviklingen af et europæisk marked og for at få størst muligt udbytte af disse nye muligheder og teknologier er nødvendigt med en forberedelse af og et samarbejde mellem de vigtigste aktører (biblioteker, museer, kulturforvaltninger, mv.), samt at gøre sig overvejelser om, hvordan de retlige og tekniske regler eventuelt kan tilpasses;

som har noteret sig, at der under indledende overvejelser på ekspertniveau, navnlig på et møde i Cannes den 13. og 14. januar 1995, er blevet rejst forskellige punkter, som f.eks.:

- at den kulturelle mangfoldighed i Europa og flersprogetheden skal fremmes

- at der skal være tale om kvalitetsprodukter og om at styrke nye udtryksformer

- at standarder og formater skal gøres kompatible for at lette udvekslingen af data

- at der skal indføres ordninger, som støtter etableringen af netværk og frembringelse af europæiske produkter

- at der skal iværksættes uddannelsesforløb, som inddrager multimedierne på en sådan måde, at teknikken læres samtidig med, at indholdet tilegnes

- at der skal ydes støtte til udbredelse og fremstød;

som noterer sig resultatet af G7-landenes møde om informationssamfundet den 25. og 26. februar 1995 og navnlig henstillingerne vedrørende pilotprojekter på museums- og biblioteksområdet;

som ser med tilfredshed på de igangværende aktioner på EF-niveau, navnlig inden for den del af forskningen, der tager sigte på at udvikle informationsmarkedet,

ER ENIGT OM, at medlemsstaterne og Fællesskabet kan spille en vigtig rolle som katalysatorer for at øge frembringelse, produktion og formidling af kulturelle multimediekvalitetsværker;

UDTRYKKER vilje til at fremme spredningen og udvekslingen af informationer mellem kulturelle institutioner ud fra et kulturelt og videnskabeligt interessefællesskab ved at forbinde dem i et netværk;

ER ENIGT OM, at det haster med at få iværksat aktioner til at støtte fremvæksten og udviklingen af et kulturelt multimediemarked under hensyntagen til den sproglige og kulturelle mangfoldighed i Europa;

UNDERSTREGER, at det er vigtigt at få etableret kvalitetsuddannelser, som gør det muligt at frembringe værker, der er tilpasset de forskellige former for brug og de forskellige kategorier af brugere;

FORESLÅR, at det overvejes at udarbejde brugsvejledninger og standardkontrakter, som kan bruges af de kulturelle institutioner, som ønsker at udnytte værdien af deres kulturelle bestand;

ØNSKER, at der - på grundlag af det arbejde, som ISO allerede har iværksat - udarbejdes passende internationale standarder;

NOTERER SIG, at Kommissionen vil undersøge mulighederne for at støtte udviklingen af elektroniske udgivelser i kulturel sammenhæng, idet der skal tages hensyn til de eksisterende finansielle instrumenter og de disponible midler, som vil kunne støtte udbuddet;

OPFORDRER Kommissionen til

- inden Rådets samling i andet halvår at forelægge en rapport om situationen for det kulturelle multimediemarked, om de foranstaltninger, der allerede er truffet på fællesskabsplan på dette område og især med hensyn til tekniske standarder, og om uddannelse til de nye professioner på multimedieområdet

- hurtigt at nedsætte en gruppe af eksperter, som skal udpeges efter indstilling fra medlemsstaterne, for inden for et år at undersøge bl.a. de tekniske (instrumenter med henblik på fælles beskrivelse, flersprogede ordlister) og retlige betingelser for koproduktion og etablering af netværk mellem kulturelle institutioner, som arbejder inden for samme område, herunder de nærmere bestemmelser for udøvelsen og beskyttelsen af den intellektuelle ejendomsret; Kulturudvalget vil blive underrettet om dette arbejde

- at undersøge mulighederne for at forbedre de kulturelle institutioners adgang til nuværende og kommende foranstaltninger og programmer, der vil kunne vedrøre dem, inden for rammerne af fælles politikker, navnlig de politikker, der er med til at støtte udviklingen af informationssamfundet.